b'\n_START_ARTICLE_\nEuropean Digital Rights\n_START_PARAGRAPH_\nEuropean Digital Rights (EDRi, Euroopa digitaal\xc3\xb5iguste organisatsioon) on rahvusvaheline valitsusv\xc3\xa4line organisatsioon, mille peakontor asub Br\xc3\xbcsselis, Belgias. EDRi asutasid 2002. aastal Berliinis k\xc3\xbcmme valitsusv\xc3\xa4list organisatsiooni seitsmest Euroopa riigist. Alates sellest on EDRi liikmete arv oluliselt kasvanud ning 2014. aastaks kuulus EDRi organisatsiooni 34 liiget 21-st Euroopa riigist._NEWLINE_EDRi eesm\xc3\xa4rgiks on edendada, kaitsta ja toetada inim\xc3\xb5igusi digitaalkeskkonnas ning info- ja tehnoloogia valdkonnas. EDRi huviorbiiti kuuluvateks p\xc3\xb5hik\xc3\xbcsimusteks on n\xc3\xa4iteks isikuandmete kaitse ja eraelu puutumatus, digitaal\xc3\xb5igused, autori\xc3\xb5igused ja s\xc3\xb5navabadus Internetis._NEWLINE_EDRi on kodaniku\xc3\xbchiskondlik platvorm tagamaks seda, et digitaalkeskkonda m\xc3\xb5jutav Euroopa Liidu poliitika ja seadusandlus oleks koosk\xc3\xb5las p\xc3\xb5hi\xc3\xb5iguste ja -vabadustega. EDRi avaldab publikatsioone ja uuringuid digitaal\xc3\xb5iguste olukorrast Euroopas ning annab v\xc3\xa4lja infolehte EDRi-gram.\n_START_SECTION_\nTegevus\n_START_PARAGRAPH_\nEDRi korraldab kampaaniaid, et t\xc3\xb5sta avalikkuse huvi ja teadlikkust info- ja kommunikatsioonitehnoloogia valdkonnas toimuvate debattide ja aruteludega nii Euroopa kui ka maailma tasandil. N\xc3\xa4iteks osales EDRi aktiivselt ACTA vastases kampaanias, mis l\xc3\xb5ppes ACTA tagasil\xc3\xbckkamisega Euroopa Parlamendis 2012. aastal. 2014. aasta Euroopa Parlamendi valimisteks valmistas EDRi 10-punktilise Digitaal\xc3\xb5iguste Harta, mis oli suunatud valimiskandidaatidele nende kampaaniatesse kaasamiseks.'